ФИЛОЗОФСКОМ ФАКУЛТЕТУ УНИВЕРЗИТЕТА У НИШУ

ЦЕНТРУ ЗА ПРОФЕСИОНАЛНО УСАВРШАВАЊЕ

НАСТАВНО-НАУЧНОМ ВЕЋУ

Рецензија збирке изабраних припрема за часове из области филологије и друштвено- хуманистичких наука у основној и средњој школи – МЕТОДИЧКИ УЗЛЕТИ 6 (приредили: Љиљана Марковић, виши лектор, доц. др Иван Николић и

доц. др Александар Новаковић)

Центар за професионално усавршавање Филозофског факултета Универзитета у Нишу расписао је школске 2024/2025. године по седми пут конкурс за избор најбоље методичке припреме из области филолошких и друштвено-хуманистичких наука, с циљем јачања сарадње са наставницима, размене искустава и знања и узајамне подршке. Награђене методичке припреме на овом конкурсу обједињене су у збирци *Методички узлети 6* коју су приредили Љиљана Марковић, виши лектор, доц. др Иван Николић и доц. др Александар Новаковић,

Рукопис збирке чине три целине са 9 награђених припрема, као и предговор, обима 105 страница. Прва целина садржи три припреме из области националне филологије, друга целина три припреме из области друштвено-хуманистичких наука и трећа целина три припреме из области страних филологија. Код две трећине припрема (углавном у првој и другој целини) може се уочити коауторски рад, односно сарадња наставника из многих школа широм Србије, што је у складу и са циљевима наградног конкурса и Центра за професионално усавршавање. Многе припреме одликује интердисциплинарност, нарочито из области друштвено-хуманистичких наука, које показују корелацију предмета Српски језик и књижевност и Историја, а у области националне филологије корелацију предмета Српски језик и књижевност и Ликовна култура.

Наслови припрема у области националне филологије *Европски романтизам у слици и речи*, *Плава гробница – спој прошлости, садашњости и будућности кроз пера Милутина Бојића и Ивана В. Лалића* и *Дјевојка цара надмудрила* одражавају разноврсност тема, а одликује их оригиналност, креативни приступ обради и међупредметна корелација.

Тематски су разноврсне методичке припреме у области друштвено-хуманистичких наука (предмет Историја, најчешће у међупредметној корелацији са Српским језиком и књижевности) са насловима: *Да људи памте људе*, *Истакнуте личности* *– Свети Сава* и *Порекло, сазнајна вредност историјских извора и њихова примена у истраживању – Трагом једне фотографије.* Карактерише их активнија улога ученика као субјеката наставног процеса, групни рад (нпр. кроз илустративно-демонстраторску методу), модераторска улога наставника, иновативност (нпр. оријентација ка истраживању или пројектно оријентисана настава).

Као рецензент за област страних филологија посебну пажњу посветићу припремама из ове области.

Стручна комисија је припреми за трећи разред гимназије под називом *Water Crisis*, ауторки Катарине Ристановић Ацовић и Драгане Стефановић доделила прво место. Обрада теме очувања водених ресурса разликује се од уобичајеног приступа у коме доминира рецепција информација и тематске лексике, односно развој рецптивних језичких вештина. Наиме ауторке кроз гугл упитник полазе најпре од индивидуалних искустава ученика о овој теми, а затим анализирају резултате на нивоу одељења, чиме се стиче целовит утисак и основа за даље интензивније бављење темом. Садржаји који се обрађују покривају енглески језик, одрживи развој и математику, што су ауторке дефинисале у циљевима учења као „развијање еколошке свести ученика о важности очувања и рационалне потрошње природних ресурса (вода)“, и прецизно разрадиле кроз образовне, васпитне и функционалне задатке. Припремом су предвиђени многобројни и разноврсни мултимодални и аудиовизуелни материјали и средства - од радних листова, преко мобилног телефона, аудио и видео материјала, компјутера и пројектора до постера, чиме се подстиче динамичност и мотивација на часу. Очекивани исходи такође потврђују разноврсност, кроз рецептивне (стратегије читања) и продуктивне језичке вештине (излагање, образлагање налаза истраживања, синтезу налаза) или креативно креирање материјала (инфографика) са кључним информацијама и презентацију истих, уз узајамну вршњачку евалуацију и примену различитих социјалних форми рада (индивидуални и групни рад). Планирано је више међупредметних компетенција, међу којима решавање проблема у сарадњи са другима. Награђена припрема је одличан пример интердсицлинарног приступа, повезивања садржаја и циљева наставе страних језика и екологије, уз креативну дидактизацију аутентичних материјала, као и самостално креирање материјала од стране самих ученика, што даје индивидуални значај. Ова припрема показује одлике тзв. *вишеканалног учења*: активирање знања, откривање кључних појмова, промишљање и постављање питања, проналажење личних примера, креирање графика/постера, представљање информација и резултата другима, повезивање учења са активностима у вези са градивом и др.

Припрема којој је комисија доделила друго место рад је ауторке Маје Станковић са темом *Обележавање Дана захвалности*. С обзиром на тему часа, ауторка дефинише као циљ усвајање основних појмова о празнику, као и опис радњи, стања и збивања у прошлости, чиме се усвајање садржаја стране културе успешно комбинује са стицањем лингвистичких компетенција. Поред тога у корелацији су садржаји предмета Енглески језик и Историја. Оно што нарочито издваја ову припрему су прецизно дефинисани исходи по нивоима, од основног преко средњег до напредног нивоа, усклађени са задацима. Поред образовних задатака, посебно су наглашени васпитни због развијања позитивног односа према страној и сопственој култури, мотивације за учење, разумевања природног света и културолошких разлика као и емпатије, а нису ускраћени ни функционални, јер се тежи развијању комуникативних вештина, способности за индуктивни облик закључивања, логичког и критичког мишљења и др. Методски посматрано присутна је комуникативна и комбинација аудитивине, илустративне, вербалне и интерактивне методе. Припрему одликује разноврсност облика рада, од фронталног, преко индивидуалног до групног, као и разноврсност материјала и савремених средстава, попут Powerpoint презентација, видео клипова и интерактивних игрица, чиме час добија на динамици. Традиционално, културолошке теме подстичу мотивацију, али бављење истима и развој на начин који омогућава поређење језика и култура, стицање интеркултурних компетенција и развијање друштвених вештина чине ову припрему савременом, посебно за ученике основне школе којима је намењена.

Треће место понела је припрема која се зове *Heal the World*, намењена ученицима гимназије*,* чија је ауторка Биљана Пиповић. Слично као код првонаграђене припреме тема је заштита животне средине и живи свет, са циљем „развијања еколошке свести и савести у циљу очувања и заштите здравља људи и унапређење стања животне средине и осигурања бољих услова за живот“, према речима ауторке. Предвиђени су образовни, васпитни и функционални задаци у складу са јасно дефинисаним исходима, који одговарају стицању лингвистичке и комуникативне компетенције (развој лексике у вези са темом часа, граматике, рецептивних и ппродуктивних језичких вештина), развоју критичког односа према утицају на природу, процењивања, закључивања и хуманих вредности, као и развоју вештине комуникације на енглеском језику у оквиру теме. Међупредметна корелација је успостављена кроз повезивање знања из биологије, екологије и хемије, што потврђују и многобројне међупредметне компетенције. Ауторка успешно примењује комбиновани рад заснован на комуникативном приступу, заступљен је монолог, објашњење, дискусија. Разноврсност материјала и средстава одликује и ову припрему (визуелна средства, Kahoot квиз, интернет, мобилни телефон). Социјалне форме су разноврсне, нпр. у уводном делу часа примењена је занимљива игра у пленуму (окупљеном у круг) *Chain of knowledge* којом се уводе појмови и лексика у вези са темом и која је посебно мотивишућа, док у главном делу часа ученици у групама решавају истраживачки задатак, користећи више извора са интернета. Оно што чини ову припрему модерном и занимљивом је учење откривањем, CLIL као и хеуристички приступ.

Награђене припреме су дидактички разноврсне и потврђују стручност, оригиналност и креативност у приступу, уз примену адекватне методологије и веће активирање ученика, чиме збирка Методички узлети 6, као и претходних пет збирки, представља подстицај и мотивацију за учешће наставника у будућим конкурсима. Поред тога оне су одличан методичко-дидактички материјал за студенте током методичке праксе, у оквиру наставе методике или за истраживаче. На основу свих горе наведених коментара са задовољством препоручујем збирку Методички узлети 6 за објављивање.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Др Николета Момчиловић,

Доцент Филозофског факултета

Универзитета у Нишу

18. 6. 2025. у Нишу